b'\n_START_ARTICLE_\nTran\n_START_PARAGRAPH_\nTran er en olje som utvinnes av fiskelever, og som er rik p\xc3\xa5 vitamin A, vitamin D og umettede fettsyrer. Tran er en av f\xc3\xa5 naturlige kilder til vitamin D i kosten i Norge. Tran har ogs\xc3\xa5 en h\xc3\xb8y konsentrasjon av omega-3 fettsyrer, som sies \xc3\xa5 ha gunstig helseeffekt p\xc3\xa5 blant annet hjerte og kretsl\xc3\xb8p, ledd og huden._NEWLINE_Fokuseringen p\xc3\xa5 omega-3 fettsyrer som kosttilskudd har \xc3\xb8kt ettersp\xc3\xb8rselen etter tran de siste \xc3\xa5rene. En NTNU-studie fra 2007 har imidlertid p\xc3\xa5vist at regelmessig inntak av tran fordoblet risikoen for utvikling av osteoporose og p\xc3\xa5f\xc3\xb8lgende beinbrudd. Siden 2001 er A-vitamin-innholdet i tran blitt redusert med 75\xc2\xa0% i h\xc3\xa5p om \xc3\xa5 unng\xc3\xa5 denne bieffekten.\n_START_SECTION_\nR\xc3\xa5stoffet\n_START_PARAGRAPH_\nTradisjonelt er det leveren fra ulike arter av torskefisk som utnyttes til tran, og den produseres b\xc3\xa5de i tradisjonelle trandamperier og ved industriell produksjon. Historisk har tran v\xc3\xa6rt et biprodukt fra t\xc3\xb8rrfiskproduksjonen, og trandamperier har v\xc3\xa6rt vanlige i fiskev\xc3\xa6rene p\xc3\xa5 kysten. Opprinnelig ble tran framstilt ved at store kar ble fylt med torskelever og satt ut i sola. N\xc3\xa5r leveren r\xc3\xa5tnet, fl\xc3\xb8t tranen opp til overflaten. Tranen i det \xc3\xb8verste laget var gul og hadde en mild smak, men resten var brunaktig, med vond lukt og smak._NEWLINE_P\xc3\xa5 1800-tallet ble brugdefiske drevet bare p\xc3\xa5 grunn av leveren som gikk til tranproduksjon.\n_START_SECTION_\nHistorikk\n_START_PARAGRAPH_\nHistorisk har tran v\xc3\xa6rt en viktig fettressurs med bred anvendelse. Tran ble brukt som brensel i tranlamper (kole), og som l\xc3\xa6rimpregnering. Mange i fiskeridistriktene produserte sin egen maling basert p\xc3\xa5 hjemmelaget tran. Mange malingfabrikker var faktisk lokalisert n\xc3\xa6r fiskeridistriktene fordi tran var deres viktigste r\xc3\xa5stoff, dette gjelder f.eks. fabrikkene Grip og Gj\xc3\xb8co, begge p\xc3\xa5 Nordm\xc3\xb8re. _NEWLINE_I 1854 innf\xc3\xb8rte apotekeren Peter M\xc3\xb6ller en ny, revolusjonerende metode for tranproduksjon. Trandampingsmetoden gikk ut p\xc3\xa5 at torskeleveren ble varmet opp ved hjelp av damp. Dette resulterte i en gyllen medisintran med frisk smak. Rundt 50\xc2\xa0% av fettet i leveren ble utnyttet til medisintran, resten ble brukt til andre form\xc3\xa5l, som for eksempel belysningsolje og f\xc3\xb4rtilskudd. Trandamperiene produserer r\xc3\xa5tran, som s\xc3\xa5 blir renset i fem omganger f\xc3\xb8r tranen blir tappet p\xc3\xa5 flasker. I dag produseres tran ogs\xc3\xa5 ved sentrifugering av torskeleveren, med eller uten oppvarming, og nesten alt leverfettet utnyttes til tran.\n_START_SECTION_\nHelse\n_START_PARAGRAPH_\nHelsedirektoratet anbefaler tran hver dag \xc3\xa5ret rundt p\xc3\xa5 grunn av vitamin D innholdet.\n_START_SECTION_\nInntak av tran idag\n_START_PARAGRAPH_\nI 2009 ble det solgt 1,6 millioner flasker med tran, noe som tilsvarer 130 millioner i salg i salgsenheter i Norge.\n_START_SECTION_\nRisiko\n_START_PARAGRAPH_\nDet advares mot inntak av tran og andre kilder til omega-3 i kombinasjon med legemiddelet Marevan.'